बाक्सा जिल्लानि नयाबस्ति, खैरानि गामिनि धनेस्वर बैस्व’या थांना थानायनि राहाखौ सोरजिदों नखर फिसा दारिमिननि गेजेरजों । जोंनि ओन्सोलाव गय बिखंखौ गोरलैयैनो जेरावबो मोननो हायो आरो गोबां समाव बेखौ जों ओरैनो बाहायगारो नाथाय बे गय बिखंखौ थि मोजां खामानियाव बाहायदों बाक्सानि सासे सुबुंया । थांनाय 2012 माइथायनिफ्रायनो गय बिखंजों ओंखाम जाग्रा  थोरसि आरो खुरै बानायनानै गोरलैयैनो जिउ खुंलांदों नयाबस्ति, खैरानि गामिनि धनेस्वर बैस्व’या  । सानसेयाव गोरलैयैनो 700 रां खामायनो हादों बे दारिमिननि गेजेरजों । हाबा हुखा, रंजाथाइ फोरबो बायदियाव बाहायनो हानाय बादियै  गय बिखंनि ओंखाम जाग्रा थोरसि आरो खुरै बायदिखौ मेसिननि गेजेरजों गावनि न’आवनो बानायनानै बरपेटा जिल्लानि गंसे दारिमिनयाव दैथायहरबाय थायो धनेस्वर बैस्व’या । सम सम आसामनि दाब दाब जिल्लाफोरावबो दैथायो धनेस्वर बैस्व’या । गय बिखंनि ओंखाम जाग्रा  थोरसि आरो खुरै  बानायनानै मोनफ्रोमबो दानावनो 15 रोजानिबो बांसिन रां आरजिनो हादों ।